अनिश चौथोपल्ट ‘लिगलिगे राजा’
‘लिगलिगे राजा’ को उपाधि भारतीय सेनामा कार्यरत पर्वतका अनिश थापामगरले जितेका छन् । उनी लिगलिगे दौडमा विजेता भएको चौथोपल्ट हो । यसअघि उनले २०७१, ०७३ र ०७५ मा दौड जितेका थिए । यो प्रतियोगिताको १० औं संस्करण हो ।
गोरखा — ‘लिगलिगे राजा’ को उपाधि भारतीय सेनामा कार्यरत पर्वतका अनिश थापामगरले जितेका छन् । उनी लिगलिगे दौडमा विजेता भएको चौथोपल्ट हो । यसअघि उनले २०७१, ०७३ र ०७५ मा दौड जितेका थिए । यो प्रतियोगिताको १० औं संस्करण हो ।पालुङटार नगरपालिकास्थित मर्स्याङ्दी र चेपे नदीको दोभान चेपेघाटबाट लिगलिगकोटसम्मको १३.८ किलोमिटर दुरी उनले उनले ५७ मिनेट ५५ सेकेन्डमा पार गरे । उपाधि विजेता थापालाई राष्ट्रियसभामा प्रतिपक्षी दल कांग्रेस नेता सुरेन्द्र पाण्डेले श्रीपेच पहिरिँदै पुरस्कार प्रदान गरे । अनिशले ६० हजार १ सय रुपैयाँ, पगरी, ट्रफी जितेका छन् । यस वर्षदेखि विजेता हुनेलाई लिगलिगकोट राजदूत बनाइएको छ । ‘सद्भावना दूतको लोगो लगाइदियौं,’ पालुङटारका मेयर दीपकबावु कँडेलले भने, ‘अव वर्ष दिनभरि नगरमा हुने कार्यक्रममा निमन्त्रणा गर्छौं, लिगलिगकोटको प्रचारमा पनि सघाउ पुगोस् भन्ने उद्देश्य हो ।’ उनलाई एकरात लिगलिकोट राजाका रूपमा राखिनेछ । बिहीबार उनलाई बाजागाजासहित नगर परिक्रमा गराइएको थियो ।  चेपेघाटदेखि लिगलिगकोटसम्म दौडिएर विजेता हुने एक वर्षसम्म लिगलिगकोटको राजा हुने प्रचलन छ । बिहीबार भने एकदिने राजाका लागि सोही स्थानमा भएको दौडको दृश्य पनि निकै रोचक थियो । दौडका लागि निर्धारित रुटमा विभिन्न ठाउँमा स्थानीयले स्वागतद्वार बनाएको थियो । बाजागाजा र ताली बजाएर प्रतियोगीको स्वागत गरियो । एकदिने राजा छान्ने प्रतियोगिता हेर्न पुगेका आन्तरिक पर्यटक पनि भीडभाड थियो । चौथोपल्ट विजेता हुँदा निकै खुसी लागेको थापाले बताए । ‘भाग लिएको चारैपल्ट विजेता बन्न सफल भएँ, अहिले अझै उत्साही छु,,’ उनले भने । पहिलेभन्दा अहिले दौड रुट पनि सुधार हुँदै गएको उनको अनुभव छ । ‘उकालो र तेस्रो त छँदै छ, पहिलेभन्दा यो रुट अहिले सहज लाग्दै गएको छ,’ उनले भने । आर्मीका खगेन्द्रबहादुर भाट दोस्रो बने । उनले १ घण्टा १ मिनेट ८ सेकेन्डमा दूरी पार गरे । १ घण्टा एक मिनेट ३४ सेकेन्डबाट आर्मीकै रामजी बस्नेत तेस्रो भए । दोस्रोले ३५ हजार १ सय र तेस्रोले २५ हजार १ सय पुरस्कार पाए । चौथोदेखि दसौंसम्म सन्दीप ढकाल, सविन तामाङ, दुर्गाराज बुढा, याङदेव राई, वीरेन्द्र रावल, इन्द्रबहादुर थापा र चन्द्रबहादुर घर्ती आए । बडडाँडाबाट लिगलिगकोटसम्मको ५ किलोमिटर महिला दौडमा हुमी बुढामगर पहिलो भइन् । उनले ४२ मिनेट ६ सेकेन्डमा दूरी पार गरिन् । सरिता वासी दोस्रो र इन्द्रकला नेम्वाङ तेस्रा भए । महिलातर्फ विजेताले २० हजार, उपविजेताले १२ हजार १ सय र तेस्रोले ७ हजार १ सय रुपैयाँ पुरस्कार पाए । खुलातर्फ लिगलिगवासीका लागि पनि छुट्टै पुरस्कार व्यवस्था गरिएको थियो । विजेता सन्दीप ढकालले २० हजार १ सय, दोस्रोले १२ हजार १ सय र तेस्रोले ७ हजार १ सय रुपैयाँ पुरस्कार पाए । बोहोरागाउँबाट लिगलिगसम्म १५ देखि १८ वर्ष उमेर समूहलक्षित गरेर भएको छात्रतर्फ सुनील बसेल र छात्रातर्फ रजिना कोइराला विजेता भए । दुवैले ५ हजार १ सय रुपैयाँ पुरस्कार पाए । भेट्रानअन्तर्गत ४० वर्षमाथि ५ किलोमिटर दुरीमा दामोदर बुढामगर विजेता भए । उनले ५ हजार १ सय रुपैयाँ पुरस्कार पाए । सबै पुरस्कार खर्च नेपाली सेनाको रणसिं दल गणले बेहोरेको छ । खुलातर्फ ८४, महिलातर्फ ११, भेट्रानतर्फ १३, विद्यार्थी ५८ जनाले भाग लिए । इतिहासको सम्झना र सम्मान गर्दै लिगलिगकोटलाई पर्यटकीयस्थलको रूपमा परिचित गराउन प्रतियोगिता गरिएको मेयर कँडेलले बताए ।  नेपाल एकीकरणअघि वाइसे चौबिसे राज्य हुँदा लिगलिगकोटमा राजा छान्न विसं १६०४ मा दौड सुरु भएको मानिन्छ । लिगलिग राज्य संचालनका लागि तत्कालीन समयमा दसैंको दिन दौड हुन्थ्यो । १६०४ देखि १६ सय १५ सम्म दलसुर घलेले दौड जितेर लिगलिगको राजा भएका थिए । तत्कालीन शाहवंशीय राजाका संस्थापक द्रव्य शाह पनि उक्त दौड जितेर राजा भएको इतिहास छ । द्रव्य शाहले लिगलिगे दौड जितेर घले राजाहरूको राज्य सम्हालेपछि ऐतिहासिक लिगलिगे दौड विसं १६१६ मा सकिएको थियो । ४५१ वर्षपछि २०६७ सालबाट फेरि दौडले निरन्तरता पाएको हो । ‘तत्कालीन समयमा जनअभिप्रायले दौड भए पनि अहिले गरिँदै आएको दौड आन्तरिक तथा बाह्य पर्यटनको गन्तव्य बनाउनु तथा खेल र खेलाडीको विकास गर्नु हो,’ लिगलिगकोटको विकास अभियानका अध्यक्ष पूर्ण रानाले भने । 